
Zagreb, 7. ožujka 2012.
VLADA REPUBLIKE HRVATSKE







n/p predsjednika, gosp. Zorana Milanovića

Poštovani gospodine Milanoviću,

iz medija se doznaje (opet iz medija, a ne u izravnoj komunikaciji) vezano uz ocjenu kreditnog rejtinga koju je Hrvatska dobila od međunarodne bonitetne agencije Fitch, kako, među ostalim, stabilnost hrvatskog kreditnog rejtinga ovisi i o reformi tržišta rada. Obzirom na eskalaciju pritisaka na radnička prava koja je nazočna širom svijeta, a gurana iz neoliberalnih krugova, ne čudi što tako nešto dolazi i iz jedne od bonitetnih agencija, kojih ulogu sve više preispituju i zemlje Europske unije. Pritisak na daljnje smanjenje radničkih prava kao dio rješenja za izlazak zemalja iz krize samo je dio gospodarskih politika koje služe sve nezasitnijoj pohlepi moćnih krugova i pojedinaca, a koja je zapravo i jedina do krize dovela. I to nije ništa novo. Ali je zabrinjavajuće kako analitičari agencije Fitch pozitivnu naznaku mogućeg oporavka Republike Hrvatske zasad vide jedino u Vladinim obećanjima kako će do polovice ove godine započeti značajne reforme tržište rada što bi moglo pogurati rast BDP-a.


Koje je to „značajne reforme tržišta rada“ Vlada obećala agenciji Fitch? Je li slično obećala i MMF-u, Svjetskoj banci, poslodavcima i još nekome? Ima li još takvih ili sličnih obećanja? Ne smatrate li potrebnim o tome razgovarati sa sindikatima? Do kada će sindikati namjere Vlade vezane uz tržište rada pa i šire doznavati iz medija, a ne u neposrednom kontaktu? 

Ako je ova Vlada opredijeljena za socijalni dijalog, a tvrdi da jest, onda je vrijeme da ga počne voditi neposredno, a ne putem poruka kroz medije i o pravima radnika ne razgovara i dogovara se s trećim osobama, a bez da u tome sudjeluju i legitimni predstavnici radnika, sindikati.
S poštovanjem

Predsjednik
Krešimir Sever
Na znanje:
· sredstvima javnog priopćavanja

